
OBRAZLOŽENJE
Prijedloga Odluke o ukidanju statusa javnog dobra u općoj uporabi


ZAKONSKA OSNOVA:

[bookmark: _Hlk198794788]Pravni osnov za donošenje Odluke predstavlja Zakon o komunalnom gospodarstvu („Narodne novine“ broj 68/18, 110/18, 32/20, 145/24) i to članak 62. kojim je u stavku 1. propisano da odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave.

U stavku 2. istoga članka propisano je da se odluka o ukidanju statusa javnog dobra u općoj uporabi komunalne infrastrukture ili njezina dijela može donijeti ako je trajno prestala potreba za njezinim korištenjem, a stavkom 3. da nekretnina kojoj prestane status javnog dobra u općoj uporabi ostaje u vlasništvu jedinice lokalne samouprave odnosno pravne osobe koja obavlja komunalnu djelatnost.

Sadržaj odluke propisan je stavkom 4. istoga članka Zakona o komunalnom gospodarstvu koja, uz ostalo, mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige odnosno za brisanje tog statusa ako se radi o infrastrukturi koja se upisuje u zemljišne knjige.

Konačno, stavkom 5. je propisano da se odluka o proglašenju/ukidanju statusa javnog dobra dostavlja nadležnom sudu radi provedbe upisa statusa javnog dobra u općoj uporabi u zemljišnim knjigama odnosno radi brisanja tog statusa. 

ANALIZA STANJA: 

Grad Opatija je sukladno članku 132. Zakona o komunalnom gospodarstvu proveo postupak evidentiranja stvarnog stanja komunalne infrastrukture na području k.o. Veprinac. Temeljem geodetskog elaborata izvedenog stanja komunalne infrastrukture izrađenog od strane društva Grund d.o.o. upisana je nerazvrstana cesta u starom gradu Veprinac. Predmetna se cesta u evidenciji komunalne infrastrukture, a koja se vodi sukladno članku 63. Zakona o komunalnom gospodarstvu, vodi pod oznakom  NC-451-VEP. U rečenom postupku provedbe elaborata izvedenog stanja komunalne infrastrukture upis nerazvrstane ceste proveden je na novoformiranoj čestici k.č.br. 1973 k.o. Veprinac. Nakon provedenog postupka provedbe elaborata izvedenog stanja komunalne infrastrukture preostala je izdvojena k.č.br. 1918/5 k.o. Veprinac koja nije evidentirana kao nerazvrstana cesta budući nije imala obilježja nerazvrstane ceste.

Dakle, k.č.br. 1918/5 k.o. Veprinac ostala je upisana kao javno dobro, međutim upis javnog dobra na predmetnoj čestici ne odgovara stvarnom stanju i korištenju predmetne čestice. Naime, predmetna čestica u naravi predstavlja ograđeno dvorište te istu česticu koriste isključivo vlasnici zgrade na adresi Stari grad 4, Veprinac kako proizlazi upravo i iz načina uporabe katastarske čestice evidentiranog u zemljišnoj knjizi gdje se navodi „uređeno zemljište, dvorište“.  Po dobivenim saznanjima i informacijama za vrijeme rješavanja ovog predmeta od nadležnog Mjesnog odbora te zatečenih osoba na lokalitetu, nitko od mještana ne sjeća se da bi se predmetna čestica ikada i koristila kao javno dobro.

Poradi dodatne provjere ranijih navoda, nadležnom mjesnom odboru Veprinac-Učka je upućen zahtjev za davanje mišljenja da li se k.č.br. 1918/5 k.o. Veprinac koristi kao javno dobro. Imenovani mjesni odbor održao je 18. sjednicu Vijeća mjesnog odbora dana 22. srpnja 2026. godine na kojoj je jednoglasno izraženo mišljenje da predmetnu česticu k.č.br. 1918/5 k.o. Veprinac već više od 50 godina koriste kao svoje ograđeno dvorište familije Čibej i Bugnar te da se isto ne koristi kao javno dobro od strane mještana Veprinca.

Dakle, upis vlasništva čestice k.č.br. 1918/5 VEPRINAC, UREĐENO ZEMLJIŠTE I DVORIŠTE ukupne površine 78 m2 kao javnog dobra u općoj uporabi u vlasništvu Grada Opatije ne odgovara stvarnom stanju i korištenju predmetne čestice, budući se ista čestica koristi kao ograđeno dvorište.

Člankom 59. Zakona o komunalnom gospodarstvu propisano je da komunalnu infrastrukturu čine 1. nerazvrstane ceste, 2. javne prometne površine na kojima nije dopušten promet motornih vozila, 3. javna parkirališta, 4. javne garaže, 5. javne zelene površine, 6. građevine i uređaji javne namjene, 7. javna rasvjeta, 8. groblja i krematoriji na grobljima, 9. građevine namijenjene obavljanju javnog prijevoza. Temeljem utvrđenog činjeničnog stanja, nekretnina k.č.br. 1918/5 VEPRINAC, UREĐENO ZEMLJIŠTE I DVORIŠTE ukupne površine 78 m2 upisana u zk. ul. 4056 k.o. Veprinac u naravi ne predstavlja nerazvrstanu cestu niti se koristi kao drugi objekt komunalne infrastrukture iz članka 59. Zakona. 

Nastavno na prethodno navedeno, a budući je nedvojbeno kako se predmetna čestica ne koristi kao javno dobro te je trajno prestala potreba za korištenjem iste kao javnog dobra, to se predlaže da se na nekretnini k.č.br. 1918/5 VEPRINAC, UREĐENO ZEMLJIŠTE I DVORIŠTE ukupne površine 78 m2 upisana u zk. ul. 4056 k.o. Veprinac ukine status javnog dobra te upiše  vlasništvo Grada Opatije. 

FINANCIJSKI UČINAK:
Provedba ove Odluke nema financijski učinak po Proračun.

SAVJETOVANJE SA ZAINTERESIRANOM JAVNOŠĆU:
O prijedlogu ove Odluke provest će se javno savjetovanje sa zainteresiranom javnošću u trajanju od 30 dana te će se izraditi izvješće.


GRADONAČELNIK
Fernando Kirigin mag.oec, v.r.
Na temelju članka 29. Statuta Grada Opatije („Službene novine Primorsko goranske županije“ broj 49/23 ) i članka 62. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) Gradsko vijeće Grada Opatije je dana__________________2026. godine, donijelo sljedeću


ODLUKU 
o ukidanju statusa javnog dobra u općoj uporabi

Članak 1.
[bookmark: _Hlk199228590]
(1) Na nekretnini oznake k.č.br. 1918/5 VEPRINAC, UREĐENO ZEMLJIŠTE I DVORIŠTE upisanoj u zk. ul. 4056 k.o. Veprinac kao javno dobro u općoj uporabi u vlasništvu Grad Opatija, ukupne površine 78 m2, ukida se status javnog dobra.
(2)  Nekretnina iz stavka 1. ovog članka, po prestanku statusa javnog dobra, ostaje u vlasništvu Grada Opatije. 

Članak 2.
Nalaže se zemljišnoknjižnom odjelu Općinskog suda u Rijeci, Stalne službe u Opatiji, da na nekretnini k.č.br. 1918/5 VEPRINAC, UREĐENO ZEMLJIŠTE I DVORIŠTE upisanoj u zk. ul. 4056 k.o. Veprinac izvrši uknjižbu brisanja statusa javnog dobra u općoj uporabi i izvrši uknjižbu prava vlasništva na ime i u korist Grada Opatije u cijelosti

Članak 3.
Ova Odluka stupa na snagu osmog dana od dana objave u „Službenim novinama Grada Opatije“. 


GRADSKO VIJEĆE GRADA OPATIJE
Predsjednik
Gradskog vijeća

